**Predmet: Radojko Repanović – *Suva Reka[[1]](#footnote-1)***

**Poslovni broj predmeta:** Kž1 Po2 4/11

**Postupak po žalbi: 6.06.2011.**

**Izveštaj:** Mirjana Lazić, posmatrač FHP-a

**Objaviljivanje presude**

Veće za ratne zločine Apelacionog suda u Beogradu je odbilo kao neosnovane žalbe okrivljenog Radojka Repanovića i njegovog branioca i potvrdio prvostepenu presudu.

Po nalaženju Apelacionog suda, u delu odluke o krivičnoj sankciji, prvostepeni sud je pravilno utvrdio sve olakšavajuće i otežavajuće okolnosti na strani okrivljenog, te pravilno cenio težinu izvršenog krivičnog dela i nastupele posledice, tj. da je stradalo četrdesetosmoro ljudi koji ničim nisu doprineli odluci koju je doneo okrivljeni, a imajući pritom u vidu i fizičke i duševne patnje nanete žrtvama koje su tom prilikom lišene života, kao i očigledne duševne patnje koje su zadesile preživele. Prvostepeni sud je pravilno zaključio da je jedina opravdana kazna za okrivljenog, koji je u vreme izvršenja krivičnog dela bio pripadnik policije i to komandir, čija je dužnost bila da upravo štiti građane Republike Srbije, maksimalna kazna zatvora predviđena za ovo krivično delo, u trajanju od dvadeset godina.

1. Presudom Okružnog suda u Beogradu, Veća za ratne zločine od 23.04.2009. optuženi Radojko Repanović i Slađan Čukarić su osuđeni na kaznu zatvora u trajanju od po 20 godina, Milorad Nišević u trajanju od 13 godina i Miroslav Petković u trajanju od 15 godina. Opt. Radoslav Petković, Nenad Jovanović i Zoran Petković su oslobođeni optužbi dok je prema Ramizu Papiću odbijena optužba zbog odustanka tužioca. Veće za ratne zločine Apelacionog suda u Beogradu donelo je 30.06.2010. presudu kojom je ukinulo prvostepenu presudu i predmet vratilo na ponovno suđenje u odnosu na opt. Radojka Repanovića dok je u odnosu na ostale optužene prvostepena presuda potvrđena. [↑](#footnote-ref-1)